[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.11.2006

COM(2006)653 τελικό

2006/0217(COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη σύσταση ευρωπαϊκής συμβουλευτικής επιτροπής για την κοινοτική πολιτική στατιστικής πληροφόρησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) ΠΛΑΙΣΙΟ ΤΗΣ ΠΡΟΤΑΣΗΣ |

110 | Αιτιολόγηση και στόχοι της πρότασης Η σύσταση της CEIES (Ευρωπαϊκή Συμβουλευτική Επιτροπή Στατιστικής Πληροφόρησης στον Οικονομικό και Κοινωνικό Τομέα) είχε προταθεί από τον τότε Πρόεδρο της Ευρωπαϊκής Επιτροπής Jacques Delors και τον τότε Αντιπρόεδρο Henning Christophersen, κατά τη διάρκεια του σεμιναρίου για το μέλλον του Ευρωπαϊκού Στατιστικού Συστήματος (ΕΣΣ), τον Απρίλιο του 1989. Λόγω των αλλαγών που αναμένονταν στον οικονομικό και τον κοινωνικό τομέα, ως αποτέλεσμα της Ευρωπαϊκής Ενιαίας Πράξης, υπήρχε η ανάγκη για τη σύσταση μιας επιτροπής που θα εξέφραζε την άποψη της ευρύτερης ευρωπαϊκής κοινωνίας για τις κοινοτικές στατιστικές. Στόχος ήταν η δημιουργία μιας δομής διαλόγου και διαβούλευσης ανάμεσα στους παραγωγούς και τους χρήστες στατιστικών και η διεξαγωγή αυτού του διαλόγου σε κοινοτικό επίπεδο, συμπληρώνοντας έτσι τις υφιστάμενες εθνικές αρχές διαβούλευσης μεταξύ παραγωγών και χρηστών που, προφανώς, εστιάζονταν περισσότερο σε εθνικά θέματα. Στο πλαίσιο του ΕΣΣ είναι ευρέως αντιληπτή η ανάγκη ριζικής μεταρρύθμισης στη λειτουργία και τη σύνθεση της CEIES, ιδίως μετά τη διεύρυνση της ΕΕ σε 25 κράτη μέλη. Το ίδιο το προεδρείο της CEIES ζήτησε την ανάπτυξη προβληματισμού όσον αφορά τη μεταρρύθμιση, ήδη το 2002. Τα θέματα της μεταρρύθμισης που εντοπίστηκαν επικεντρώνονταν στην ανάγκη για ένα μικρότερο και πιο αποτελεσματικό φορέα, ο οποίος θα διαδραματίζει πιο στρατηγικό ρόλο όσον αφορά την ανάπτυξη των ευρωπαϊκών πολιτικών στατιστικής πληροφόρησης. Ένα άλλο θέμα μεταρρύθμισης που εντοπίστηκε ήταν η γενικότερη αναδιαμόρφωση του ευρωπαϊκού στατιστικού πεδίου, όπως περιγράφεται στην ανακοίνωση της Επιτροπής σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών [COM(2005)217 τελικό]. Ως εκ τούτου, η Επιτροπή προβλέπει τη σύσταση ενός νέου εξωτερικού συμβουλευτικού φορέα που θα είναι επιφορτισμένος με τη γενική εποπτεία της εφαρμογής του κώδικα πρακτικής στο πλαίσιο του ΕΣΣ και θα έχει συμβουλευτικό ρόλο σε ευρωπαϊκό επίπεδο όσον αφορά τις στατιστικές προτεραιότητες. Το Συμβούλιο ECOFIN, στα συμπεράσματά του της 8ης Νοεμβρίου 2005, επισημαίνει την ανάγκη να παραμείνουν η ανασυγκροτημένη CEIES και ο μελλοντικός συμβουλευτικός φορέας υψηλού επιπέδου δύο χωριστοί φορείς. Με την πρόταση απόφασης του Ευρωπαϊκού Κοινοβουλίου και του Συμβουλίου για τη σύσταση συμβουλευτικής επιτροπής για την κοινοτική πολιτική στατιστικής πληροφόρησης, η Επιτροπή έρχεται να ανταποκριθεί στα θέματα που αφορούν τη μεταρρύθμιση της CEIES και εντοπίζονται στα συμπεράσματα της ομάδας εργασίας που αναφέρεται στη συνέχεια και στα συμπεράσματα του Συμβουλίου της 8ης Νοεμβρίου 2005. |

120 | Γενικό πλαίσιο Η επιτροπή στατιστικού προγράμματος (SPC) αποφάσισε τη δημιουργία μιας μικρής ομάδας εργασίας που θα αποτελείται από μέλη της SPC και της CEIES με σκοπό την εις βάθος μελέτη του μέλλοντος της CEIES και κυρίως των αρμοδιοτήτων, των καθηκόντων και της σύνθεσής της, όπως επίσης και της σχέσης της με την SPC. Η ομάδα εργασίας συνεδρίασε δύο φορές, στις 26 Μαρτίου και στις 14 Μαΐου 2004. Βάσει της εργασίας αυτής της ομάδας, η Eurostat παρουσίασε το γενικό πλαίσιο μιας ανασυγκροτημένης CEIES, σε ένα έγγραφο προσανατολισμού, στην 54η συνεδρίαση της SPC στις 17-18 Νοεμβρίου 2004. Στο έγγραφο επισημαίνεται η ανάγκη για ένα μικρότερο φορέα, με 20 μέλη κατ’ ανώτατο όριο (σήμερα 79) και έναν πιο στρατηγικό ρόλο, που θα επικουρεί το Συμβούλιο, το Ευρωπαϊκό Κοινοβούλιο και την Επιτροπή στο συντονισμό των στόχων και των προτεραιοτήτων της κοινοτικής πολιτικής στατιστικής πληροφόρησης. Όσον αφορά ειδικότερα τη CEIES, το Συμβούλιο, στα συμπεράσματά του της 8ης Νοεμβρίου 2005: σημειώνει την πρόθεση της Επιτροπής να προτείνει μια ριζική μεταρρύθμιση της CEIES, ώστε να προκύψει ένας μικρότερος και αποτελεσματικότερος φορέας· αναφέρει ότι «μια μεταρρυθμισμένη CEIES θα συμβάλει στη βελτίωση της διακυβέρνησης του ευρωπαϊκού στατιστικού συστήματος και στην ενίσχυση της ποιότητας των κοινοτικών στατιστικών»· αναφέρει ότι «στη μεταρρυθμισμένη CEIES πρέπει να ανατεθεί το καθήκον να εκφράζει τα συμφέροντα των μη κυβερνητικών χρηστών και ανταποκρινόμενων των ευρωπαϊκών στατιστικών. Σε σχέση με τη σύνθεσή της θα πρέπει να είναι σε θέση να εκπροσωπεί όλους τους ενδιαφερόμενους ως προς τις ευρωπαϊκές στατιστικές». |

130 | Υφιστάμενες διατάξεις στον τομέα της πρότασης Σύμφωνα με την απόφαση του Συμβουλίου το 1991 (91/116/ΕΟΚ) για τη σύσταση της ευρωπαϊκής συμβουλευτικής επιτροπής στατιστικής πληροφόρησης στον οικονομικό και κοινωνικό τομέα (CEIES), «Η επιτροπή έχει ως αποστολή να επικουρεί το Συμβούλιο και την Επιτροπή στο συντονισμό των στόχων που καθορίζονται στα πλαίσια της κοινοτικής πολιτικής στατιστικής πληροφόρησης, λαμβάνοτας υπόψη τις ανάγκες των χρηστών και τις δαπάνες στις οποίες υποβάλλονται οι παραγωγοί των πληροφοριών». Πρακτικά, αυτό σημαίνει ότι η CEIES γνωμοδοτεί για τη συνάφεια του κοινοτικού στατιστικού προγράμματος, για τον τρόπο εποπτείας του και τις συναφείς δαπάνες που καταβάλλουν η Κοινότητα, οι εθνικές στατιστικές υπηρεσίες και οι φορείς παροχής. Επειδή η παροχή συμβουλών από τους χρήστες, τους ανταποκρινόμενους και τους παραγωγούς όσον αφορά τους στόχους της κοινοτικής πολιτικής στατιστικής πληροφόρησης θα γίνεται μέσω της νέας επιτροπής, προτείνεται η κατάργηση της απόφασης 91/116/ΕΟΚ του Συμβουλίου. Για την εκπλήρωση των καθηκόντων της, η ανασυγκροτημένη CEIES μπορεί επίσης να αξιοποιεί την εργασία ομάδων εμπειρογνωμόνων που επικουρούν την Επιτροπή στον προσδιορισμό των αναγκών για στατιστικά δεδομένα σε συγκεκριμένους τομείς, όπως η ομάδα για τη μελέτη των πολιτικών αναγκών για δεδομένα σχετικά με την εγκληματικότητα και την ποινική δικαιοσύνη που συστάθηκε με την απόφαση 2006/581/ΕΚ της Επιτροπής, της 7ης Αυγούστου 2006. |

141 | Συνοχή με τις άλλες πολιτικές και στόχους της Ένωσης Άνευ αντικειμένου. |

2) ΔΙΑΒΟΥΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΑΝΤΙΚΤΥΠΟΥ |

Διαβούλευση με τα ενδιαφερόμενα μέρη |

211 | Μέθοδοι διαβούλευσης, κύριοι στοχευόμενοι τομείς και γενικά χαρακτηριστικά των συνομιλητών Η πρόταση συντάχθηκε υπό το πρίσμα της διαβούλευσης με τα μέλη της υφιστάμενης ευρωπαϊκής συμβουλευτικής επιτροπής στατιστικής πληροφόρησης στον οικονομικό και τον κοινωνικό τομέα και της επιτροπής στατιστικού προγράμματος. |

212 | Σύνοψη των απαντήσεων και τρόπος με τον οποίο ελήφθησαν υπόψη Η διαδικασία διαβούλευσης επεσήμανε την ανάγκη ύπαρξης ενός μικρότερου οργάνου με μέγιστο αριθμό μελών τα 20 (σήμερα 79) και με έναν πιο στρατηγικό ρόλο, που θα επικουρεί το Συμβούλιο, το Ευρωπαϊκό Κοινοβούλιο και την Επιτροπή στο συντονισμό των στόχων και των προτεραιοτήτων της κοινοτικής πολιτικής στατιστικής πληροφόρησης. Η παρούσα πρόταση αντικατοπτρίζει και συνεκτιμά τα θέματα μεταρρύθμισης που έχουν εντοπιστεί. |

Συλλογή και αξιοποίηση εμπειρογνωμοσύνης |

229 | Δεν χρειάστηκε εξωτερική εμπειρογνωμοσύνη. |

230 |

3) ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ |

305 | Σύνοψη της προτεινόμενης δράσης Η πρόταση αποσκοπεί στη σύσταση της ευρωπαϊκής συμβουλευτικής επιτροπής για την κοινοτική πολιτική στατιστικής πληροφόρησης. Η επιτροπή θα επικουρεί το Συμβούλιο, το Ευρωπαϊκό Κοινοβούλιο και την Επιτροπή εξασφαλίζοντας τη συνεκτίμηση των απαιτήσεων των χρηστών και του κόστους που βαρύνει τους φορείς παροχής και τους παραγωγούς πληροφοριών στο συντονισμό των στρατηγικών στόχων και των προτεραιοτήτων της κοινοτικής πολιτικής στατιστικής πληροφόρησης. |

310 | Νομική βάση Η πρόταση βασίζεται στο άρθρο 285 της Συνθήκης, το οποίο αποτελεί τη νομική βάση για μέτρα που θεσπίζονται από το Ευρωπαϊκό Κοινοβούλιο και το Συμβούλιο για την παραγωγή κοινοτικών στατιστικών και τον καθορισμό των αρχών που πρέπει αυτές να ακολουθούν. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους. |

331 | Η πρόταση αφορά την παροχή συμβουλών από χρήστες, ανταποκρινόμενους και παραγωγούς σχετικά με τους στόχους της κοινοτικής πολιτικής στατιστικής πληροφόρησης και δεν έχει επίδραση στο ρόλο παρόμοιων οργάνων σε εθνικό επίπεδο. |

332 | Με την πρόταση θα μειωθούν τυχόν υφιστάμενες επιβαρύνσεις για τους κοινοτικούς και εθνικούς φορείς, με τον εξορθολογισμό των υφιστάμενων διαδικασιών. |

Επιλογή νομικής πράξης |

341 | Προτεινόμενη πράξη: |

342 | Η Επιτροπή, στο έγγραφο εργασίας των υπηρεσιών της με ημερομηνία 27 Ιουλίου 2005 [C(2005)2817] και με τίτλο «Framework for Commission's expert groups: horizontal rules and public register» (πλαίσιο για τις ομάδες εμπειρογνωμόνων της Επιτροπής: οριζόντιοι κανόνες και δημόσιο μητρώο), διαπίστωσε ότι, από θεσμική άποψη, οι ομάδες εμπειρογνωμόνων, δηλαδή οι ομάδες που περιλαμβάνουν εθνικούς εμπειρογνώμονες ή/και εμπειρογνώμονες από τον ιδιωτικό τομέα, οι οποίες επικουρούν την Επιτροπή στην άσκηση του δικαιώματος πρωτοβουλίας που έχει και στην εκτέλεση των καθηκόντων της όσον αφορά την παρακολούθηση και το συντονισμό με τα κράτη μέλη, πρέπει να δημιουργούνται με απόφαση της Επιτροπής. Ωστόσο, στην προκειμένη περίπτωση, η Επιτροπή έπρεπε να λάβει υπόψη το γεγονός ότι η υφιστάμενη επιτροπή (CEIES) βασίζεται σε απόφαση του Συμβουλίου, η οποία θα πρέπει να καταργηθεί, όπως επίσης και ότι στόχος της νέας επιτροπής θα είναι να επικουρεί όχι μόνο την Επιτροπή αλλά και το Συμβούλιο και το Ευρωπαϊκό Κοινοβούλιο, στο συντονισμό των στρατηγικών στόχων και των προτεραιοτήτων της κοινοτικής πολιτικής στατιστικής πληροφόρησης. Ως εκ τούτου, δεδομένων του στόχου και του περιεχομένου της πρότασης, η απόφαση του Ευρωπαϊκού Κοινοβουλίου και του Συμβουλίου είναι το καταλληλότερο νομικό μέσο. |

4) ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ |

401 | Οι δημοσιονομικές επιπτώσεις αφορούν τη διοργάνωση συνεδριάσεων και τη διεξαγωγή των απαιτούμενων μελετών. Δεδομένων των δημοσιονομικών ρυθμίσεων και των ρυθμίσεων όσον αφορά το ανθρώπινο δυναμικό για τη CEIES, η πρόταση δεν θα έχει καθαρό δημοσιονομικό αντίκτυπο. |

5) ΠΡΟΣΘΕΤΕΣ ΠΛΗΡΟΦΟΡΙΕΣ |

Κατάργηση ισχύουσας νομοθεσίας Η έγκριση της πρότασης θα οδηγήσει σε κατάργηση ισχύουσας νομοθεσίας. |

560 | Ευρωπαϊκός Οικονομικός Χώρος Η προτεινόμενη πράξη αφορά θέμα του ΕΟΧ και πρέπει, κατά συνέπεια, να καλύπτει και τον Ευρωπαϊκό Οικονομικό Χώρο. |

570 | Αναλυτική επεξήγηση της πρότασης Οι ουσιαστικές αλλαγές όσον αφορά την υφιστάμενη CEIES έχουν ως εξής: Αλλαγή επωνυμίας σε Ευρωπαϊκή Συμβουλευτική Επιτροπή για την Κοινοτική Πολιτική Στατιστικής Πληροφόρησης (άρθρο 1 παράγραφος 1) και εστίαση σε απαιτήσεις χρηστών στο συντονισμό της κοινοτικής πολιτικής στατιστικής πληροφόρησης (άρθρο 1 παράγραφος 2). Μεγαλύτερη βαρύτητα κατά την προετοιμασία του κοινοτικού στατιστικού προγράμματος και του ετήσιου στατιστικού προγράμματος εργασίας της Επιτροπής (άρθρο 2 παράγραφος 1). Η επιτροπή μπορεί επίσης να παρέχει συμβουλές για την καλύτερη εξυπηρέτηση των ποιοτικών αναγκών των χρηστών (άρθρο 2 παράγραφος 2). Η Επιτροπή πρέπει να υποβάλλει ετήσια έκθεση για τον τρόπο που συνεκτίμησε τις γνώμες της επιτροπής (άρθρο 3 παράγραφος 2). Ο αριθμός των μελών μειώνεται από 79 που είναι σήμερα σε 25 (άρθρο 4). Η νέα επιτροπή θα αποτελείται από μέλη που θα εκπροσωπούν την κοινωνία των πολιτών, θεσμικούς χρήστες στατιστικών και το Γενικό Διευθυντή της Eurostat. Θα μπορούν να συσταθούν προσωρινές ομάδες εργασίας που θα υποβάλλουν στοιχεία στην επιτροπή (άρθρο 6 παράγραφος 3). |

2006/0217(COD)

Πρόταση

για τη σύσταση ευρωπαϊκής συμβουλευτικής επιτροπής για την κοινοτική πολιτική στατιστικής πληροφόρησης

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Πολιτικής,

τη γνώμη της Επιτροπής των Περιφερειών,

ενεργώντας σύμφωνα με τη διαδικασία του άρθρου 251 της Συνθήκης,

Εκτιμώντας τα ακόλουθα:

1. Κατά το σχεδιασμό και την ανάπτυξη της κοινοτικής πολιτικής στατιστικής πληροφόρησης είναι ουσιαστικής σημασίας η διαβούλευση με τους χρήστες και τους παραγωγούς στατιστικών πληροφοριών και με τους ανταποκρινόμενους σε αιτήματα για παρόμοιες πληροφορίες.

2. Η ευρωπαϊκή συμβουλευτική επιτροπή για την κοινοτική πολιτική στατιστικής πληροφόρησης στον οικονομικό και τον κοινωνικό τομέα, η οποία συστάθηκε με την απόφαση 91/116/ΕΟΚ του Συμβουλίου[1], επικουρεί το Συμβούλιο και την Επιτροπή στο συντονισμό των στόχων της κοινοτικής πολιτικής στατιστικής πληροφόρησης, συνεκτιμώντας τις απαιτήσεις των χρηστών και το κόστος που βαρύνει τους φορείς παροχής και τους παραγωγούς των πληροφοριών.

3. Παρ’ ότι η ευρωπαϊκή συμβουλευτική επιτροπή για την κοινοτική πολιτική στατιστικής πληροφόρησης στον οικονομικό και τον κοινωνικό τομέα αποδείχθηκε χρήσιμη, αλλαγές που έχουν σημειωθεί στην Κοινότητα, ιδίως η διεύρυνσή της σε 25 κράτη μέλη, απαιτούν μια σειρά αλλαγών όσον αφορά το ρόλο, την εντολή, τη σύνθεση και τις διαδικασίες της. Για λόγους διαφάνειας, η υφιστάμενη επιτροπή πρέπει να αντικατασταθεί από μια νέα.

4. Η νέα επιτροπή θα συμβάλλει στη βελτίωση της διακυβέρνησης του ευρωπαϊκού στατιστικού συστήματος και στην ενίσχυση της ποιότητας των κοινοτικών στατιστικών. Για το σκοπό αυτό, πρέπει να διατηρηθεί η στενή συνεργασία με την επιτροπή στατιστικού προγράμματος, η οποία έχει συσταθεί με την απόφαση 89/382/ΕΟΚ/Ευρατόμ, και με την επιτροπή νομισματικών οικονομικών στατιστικών και ισοζυγίων πληρωμών που έχει συσταθεί με την απόφαση 91/115/ΕΟΚ του Συμβουλίου.

5. Πρέπει να επιτευχθεί μια ισορροπία ανάμεσα στην ανάγκη μείωσης των μελών, ώστε να μπορεί η επιτροπή να λειτουργεί αποτελεσματικά σε μια διευρυμένη Κοινότητα, και την ανάγκη εκπροσώπησης όλων των ενδιαφερομένων σε κοινοτικές στατιστικές, όπως ζητείται στα συμπεράσματα του Συμβουλίου της 8ης Νοεμβρίου 2005.

6. Από την ανάγκη για καλύτερη εκτίμηση και εξισορρόπηση των οφελών και του κόστους των κοινοτικών στατιστικών απαιτήσεων και για εκ νέου εξισορρόπηση και μείωση του φόρτου της κοινοτικής νομοθεσίας, προκύπτει ότι η επιτροπή πρέπει να διαδραματίζει εντονότερο ρόλο στην προετοιμασία και την υλοποίηση του κοινοτικού στατιστικού προγράμματος.

7. Η νέα επιτροπή πρέπει να λειτουργεί ως δίαυλος παροχής συμβουλών από χρήστες, ανταποκρινόμενους και παραγωγούς στατιστικών πληροφοριών, όσον αφορά τους στόχους της κοινοτικής πολιτικής στατιστικής πληροφόρησης. Ως εκ τούτου, η απόφαση 91/116/ΕΟΚ πρέπει να καταργηθεί.

ΑΠΟΦΑΣΙΖΟΥΝ:

Άρθρο 1

Συμβουλευτική επιτροπή

8. Θεσπίζεται η ευρωπαϊκή συμβουλευτική επιτροπή για την κοινοτική πολιτική στατιστικής πληροφόρησης (στη συνέχεια «η επιτροπή»).

9. Η επιτροπή επικουρεί το Ευρωπαϊκό Κοινοβούλιο, το Συμβούλιο και την Επιτροπή εξασφαλίζοντας τη συνεκτίμηση των απαιτήσεων των χρηστών και του κόστους που βαρύνει τους φορείς παροχής και τους παραγωγούς πληροφοριών στο συντονισμό των στρατηγικών στόχων και των προτεραιοτήτων της κοινοτικής πολιτικής στατιστικής πληροφόρησης.

10. Η υποστήριξη αυτή καλύπτει όλους τους τομείς στατιστικής που είναι συναφείς με την κοινοτική πολιτική στατιστικής πληροφόρησης.

Άρθρο 2

Καθήκοντα

11. Η Επιτροπή συμβουλεύεται την επιτροπή σε πρώιμο στάδιο, κατά την επεξεργασία του κοινοτικού στατιστικού προγράμματος. Η επιτροπή γνωμοδοτεί ιδίως για τα εξής:

α) τη συνάφεια του κοινοτικού στατιστικού προγράμματος με τις απαιτήσεις της ευρωπαϊκής ολοκλήρωσης και ανάπτυξης, όπως εκφράζονται από τα κοινοτικά θεσμικά όργανα, τις εθνικές και περιφερειακές αρχές, τους διάφορους οικονομικούς και κοινωνικούς κλάδους και τους επιστημονικούς κύκλους·

β) τη συνάφεια του κοινοτικού στατιστικού προγράμματος σε σχέση με τις δραστηριότητες της Κοινότητας, λαμβάνοντας υπόψη τις οικονομικές, τις κοινωνικές και τις τεχνικές εξελίξεις·

γ) την ισορροπία (προτεραιότητες και πόροι) μεταξύ των διαφόρων τομέων του κοινοτικού στατιστικού προγράμματος και του ετήσιου προγράμματος εργασίας της Επιτροπής·

δ) τους πόρους που χρειάζονται για την υλοποίηση του κοινοτικού στατιστικού προγράμματος, περιλαμβανομένων των δαπανών που καταβάλλονται άμεσα από την Κοινότητα και τις εθνικές αρχές·

ε) τις δαπάνες που αφορούν την παροχή στατιστικών πληροφοριών από φορείς παροχής πληροφοριών·

12. Η επιτροπή επισημαίνει επίσης στην Επιτροπή τομείς στους οποίους ενδέχεται να χρειαστεί η ανάπτυξη νέων στατιστικών δραστηριοτήτων και παρέχει στην Επιτροπή συμβουλές για τον τρόπο με τον οποίο μπορούν να ικανοποιηθούν καλύτερα οι ποιοτικές ανάγκες των χρηστών, λαμβάνοντας υπόψη το κόστος για τους φορείς παροχής και τους παραγωγούς πληροφοριών.

Άρθρο 3

Σχέσεις με τα ευρωπαϊκά θεσμικά όργανα και άλλους φορείς

13. Ύστερα από αίτημα του Ευρωπαϊκού Κοινοβουλίου, του Συμβουλίου και της Επιτροπής, η επιτροπή γνωμοδοτεί για θέματα που αφορούν τις απαιτήσεις των χρηστών, κατά την ανάπτυξη της κοινοτικής πολιτικής στατιστικής πληροφόρησης, για προτεραιότητες του κοινοτικού στατιστικού προγράμματος, την αξιολόγηση υφιστάμενων στατιστικών, την ποιότητα των δεδομένων και την πολιτική διάδοσης.

14. Η επιτροπή γνωμοδοτεί και υποβάλλει εκθέσεις, σχετικά με τις απαιτήσεις των χρηστών και το κόστος που βαρύνει τους φορείς παροχής δεδομένων κατά την παραγωγή και τη διάδοση κοινοτικών στατιστικών, στο Ευρωπαϊκό Κοινοβούλιο, το Συμβούλιο και την Επιτροπή όποτε το θεωρεί αναγκαίο για την εκπλήρωση της αποστολής της.

Η Επιτροπή υποβάλλει έκθεση σε ετήσια βάση για τον τρόπο με τον οποίο συνεκτίμησε τις γνώμες της επιτροπής.

15. Για την εκπλήρωση της αποστολής της, η επιτροπή συνεργάζεται με την επιτροπή στατιστικού προγράμματος και την επιτροπή νομισματικών οικονομικών στατιστικών και ισοζυγίων πληρωμών. Αποστέλλει αντίγραφα της γνώμης και των εκθέσεών της στις δύο αυτές επιτροπές.

16. Η επιτροπή αναπτύσσει σχέσεις με εθνικά συμβούλια χρηστών στατιστικών.

Άρθρο 4

Σύνθεση και διαδικασία διορισμού

17. Η επιτροπή αποτελείται από 25 μέλη.

Δεκατέσσερα μέλη διορίζονται από την Επιτροπή ύστερα από διαβούλευση με το Ευρωπαϊκό Κοινοβούλιο και το Συμβούλιο. Για το διορισμό των μελών αυτών, τα κράτη μέλη υποβάλλουν κατάλογο δύο υποψηφίων με δεόντως τεκμηριωμένα προσόντα στο στατιστικό τομέα. Η Επιτροπή αναλαμβάνει να εξασφαλίσει στη σύνθεση τη δίκαιη εκπροσώπηση της κοινωνίας των πολιτών, περιλαμβανομένης της επιστημονικής κοινότητας, και την κατάλληλη κάλυψη των διαφόρων στατιστικών τομέων που καλύπτει το κοινοτικό στατιστικό πρόγραμμα.

Εννέα μέλη διορίζονται απευθείας από τα όργανα στα οποία ανήκουν, ως εξής:

- α) ένας εκπρόσωπος του Ευρωπαϊκού Κοινοβουλίου,

- β) ένας εκπρόσωπος του Συμβουλίου,

- γ) ένας εκπρόσωπος της Ευρωπαϊκής Οικονομικής και Κοινωνικής Επιτροπής,

- δ) ένας εκπρόσωπος της Επιτροπής των Περιφερειών,

- ε) ένας εκπρόσωπος της Ευρωπαϊκής Κεντρικής Τράπεζας,

- στ) δύο εκπρόσωποι της επιτροπής στατιστικού προγράμματος,

- ζ) ένα μέλος εκπρόσωπος της Ένωσης Συνομοσπονδιών Βιομηχανίας και Εργοδοτών της Ευρώπης (UNICE),

- η) ένα μέλος εκπρόσωπος της Ευρωπαϊκής Συνομοσπονδίας Συνδικάτων (ETUC),

- θ) ένα μέλος εκπρόσωπος της Ευρωπαϊκής Ένωσης Βιοτεχνικών και Μικρομεσαίων Επιχειρήσεων (UEAPME).

Ο Γενικός Διευθυντής της Eurostat είναι αυτοδικαίως μέλος της επιτροπής.

Ο κατάλογος των μελών δημοσιεύεται στην Επίσημη Εφημερίδα της Ευρωπαϊκής Ένωσης , σειρά C.

Άρθρο 5

Διάρκεια της εντολής

18. Τα μέλη της επιτροπής διορίζονται για θητεία τεσσάρων ετών, η οποία μπορεί να ανανεωθεί μία φορά. Με τη λήξη της θητείας τους, τα μέλη παραμένουν εν ενεργεία μέχρι την αντικατάστασή τους ή την ανανέωση της θητείας τους.

19. Εάν ένα μέλος παραιτηθεί πριν από τη λήξη της θητείας του, αντικαθίσταται για το υπόλοιπο της εν λόγω περιόδου από μέλος το οποίο διορίζεται σύμφωνα με το άρθρο 4.

Άρθρο 6

Δομή και λειτουργία της επιτροπής

20. Η επιτροπή εκλέγει τον πρόεδρό της μεταξύ των μελών που διορίζει η Επιτροπή. Ο πρόεδρος διορίζεται για θητεία τεσσάρων ετών, η οποία μπορεί να ανανεωθεί μία φορά.

21. Ο πρόεδρος συγκαλεί την επιτροπή τουλάχιστον μία φορά το χρόνο, είτε με πρωτοβουλία του είτε ύστερα από αίτημα τουλάχιστον του ενός τρίτου των μελών.

22. Για την επεξεργασία γνωμών σχετικά με ιδιαίτερα σύνθετα στατιστικά θέματα, η επιτροπή μπορεί να προτείνει τη σύσταση από την Επιτροπή προσωρινών ομάδων εργασίας, οι οποίες προεδρεύονται από μέλος της επιτροπής. Κάθε ομάδα εργασίας αποτελείται από εμπειρογνώμονες με κατάλληλη ισορρόπηση της προϋπηρεσίας και της γεωγραφικής κατανομής. Οι πρόεδροι αυτών των ομάδων εργασίας υποβάλλουν τα αποτελέσματα των εργασιών τους, με τη μορφή έκθεσης, σε συνεδρίαση της επιτροπής.

23. Εκπρόσωποι κάθε εμπλεκόμενου τμήματος της Επιτροπής μπορούν να συμμετέχουν στις συνεδριάσεις της επιτροπής και στις ομάδες εργασίας ως παρατηρητές.

Ο πρόεδρος μπορεί να επιτρέψει σε άλλους παρατηρητές να παρίστανται σε συνεδριάσεις της επιτροπής.

24. Οι υπηρεσίες γραμματείας για την επιτροπή και τις ομάδες εργασίας παρέχονται από την Επιτροπή.

Άρθρο 7

Διαδικασίες για τη λήψη αποφάσεων

25. Γνώμη που υποβάλλεται από την επιτροπή είναι έγκυρη εάν δύο τρίτα των μελών της είναι παρόντα αυτοπροσώπως ή με άλλο τρόπο που ορίζεται στον εσωτερικό κανονισμό της.

26. Δικαίωμα ψήφου έχουν μόνο τα μέλη. Ένα μέλος μπορεί να εξουσιοδοτήσει άλλο μέλος να ψηφίσει αντ’ αυτού. Κανένα μέλος δεν μπορεί να λάβει περισσότερες από δύο εξουσιοδοτήσεις.

27. Σε γνώμη που υποβάλλεται από την επιτροπή πρέπει να αναφέρει τους λόγους στους οποίους βασίζεται. Εγκρίνεται με απλή πλειοψηφία. Σε περίπτωση ισοψηφίας υπερισχύει η ψήφος του προέδρου.

Άρθρο 8

Εμπιστευτικότητα

Με την επιφύλαξη του άρθρου 287 της Συνθήκης, τα μέλη της επιτροπής υποχρεούνται να μην αποκαλύπτουν πληροφορίες στις οποίες έλαβαν πρόσβαση μέσω των εργασιών της επιτροπής ή των ομάδων εργασίας, όταν ενημερώνονται από την Επιτροπή ότι η γνώμη που ζητήθηκε ή το ερώτημα που τέθηκε έχουν εμπιστευτικό χαρακτήρα.

Άρθρο 9

Εσωτερικός κανονισμός

Ύστερα από διαβούλευση με την Επιτροπή, η επιτροπή θεσπίζει τον εσωτερικό της κανονισμό. Ο εσωτερικός κανονισμός διαβιβάζεται για λόγους ενημέρωσης στο Ευρωπαϊκό Κοινοβούλιο και το Συμβούλιο.

Άρθρο 10

Κατάργηση

Καταργείται η απόφαση 91/116/ΕΟΚ.

Άρθρο 11

Έναρξη ισχύος

Η παρούσα απόφαση αρχίζει να ισχύει την [].

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ L 59 της 6.3.1991, σ. 21. Απόφαση του Συμβουλίου όπως τροποποιήθηκε από την απόφαση (ΕΚ) αριθ. 255/97 του Συμβουλίου (ΕΕ L 102 της 19.4.1997, σ. 32).